[image: Logo

Description automatically generated with medium confidence]

GRAD ZAGREB
GRADSKA ČETVRT NOVI ZAGREB – ISTOK
MJESNI ODBOR „VELIKO POLJE“
Vijeće Mjesnog odbora „Veliko Polje“

KLASA: 024-08/22-003/604
URBROJ: 251-13-11-9-22-2
Zagreb, 12. travnja 2023.


Z A P I S N I K

s 22. (dvadesetidruge) sjednice Vijeća Mjesnog odbora Veliko Polje, započete 20. ožujka
2023., u prostoru Mjesne samouprave, Velikopoljska ulica 9g.
Nazočni članovi Vijeća: Marsela Alić, Vanja Rodić, Marko Jukić i Milenko Arapović
Građanin: Z. F.
Predsjedava : Marsela Alić, predsjednica Vijeća
Zapisnik vodi: Vanja Rodić, član Vijeća
Predsjednica VMO, gđa Marsela Alić, konstatira da je nazočno 4 od ukupno 5 članova Vijeća, što znači da Vijeće može pravovaljano odlučivati, te otvara 22. sjednicu Vijeća Mjesnog odbora Veliko Polje s početkom s početkom u 19.37 sati.
USVAJANJE ZAPISNIKA
Vijeće Mjesnog odbora Veliko Polje tekst zapisnika s 21. sjednice VMO Veliko Polje
usvaja (4 ˝ZA“ od 4).

DODAVANJE TOČAKA DNEVNOM REDU
Marko Jukić predlaže dodatnu točku Dnevnog reda: Izvještaj predsjednice VMO Veliko Polje o tome što se napravilo u naselju. Marsela Alić odgovara da na svakoj sjednici obavještava Vijeće mjesnog odbora o svemu. Milenko Arapović smatra da nije potrebno dodavati točku Dnevnog reda nego da raspravimo o svemu po točkom 3. Izvješće o radu VMO Veliko Polje za 2022. godine, s čime se Marko Jukić složio, ali želi proširiti točku 3. Budući da više nije bilo argumenata za dodavanje nove točke, nije se glasalo za ovaj prijedlog. Milenko Arapović je zamolio da se razgovara o izvješću kad dođemo do te točke. Marsela Alić također moli da se vijećnici drže Dnevnog reda.
Marsela Alić ima prijedlog dodatnog zaključka: Predlaže se da g. Lazar Grmaš obavlja poslove domara u Mjesnom odboru Veliko Polje s početkom obavljanja dužnosti 1.4.2023.
Marsela Alić navodi da g. Lazar korektno radi u MO Dugave i da su njime svi zadovoljni. Milenko Arapović to potvrđuje i pita ima li g. Lazar pravo raditi u više mjesnih odbora. Marsela Alić odgovara da je provjerila i da ima pravo raditi i u MO Veliko Polje. 
Točka je jednoglasno prihvaćena (4 „ZA“ od 4).

USVAJANJE UKUPNOG DNEVNOG REDA
Vijeće Mjesnog odbora Veliko Polje jednoglasno je usvojilo Dnevni red (4 „ZA“ od 4).



                                                                         DNEVNI RED

1. Uklanjanje stupića s nogostupa ispred garaže na adresi Velikopoljska 11 zbog oteženog ulaska u garažu – zaključak, donosi se
2. Inicijativa građana za pješački prilaz tramvajskoj pruzi u Dugavama – rasprava
3. Izvješće o radu VMO Veliko Polje za 2022.godinu – zaključak, donosi se
4. Prijedlog zaključka o korištenju ONRP-a (ostali nespomenuti rashodi poslovanja) – zaključak, donosi se
5. Povremeno korištenje prostora MS Veliko Polje za potrebe političke stranke „SDP“ – zaključak, donosi se
6. Predlaže se da g. Lazar Grmaš obavlja poslove domara u Mjesnom odboru Veliko Polje s početkom obavljanja dužnosti 1.4.2023., zaključak – donosi se
7. Pitanja, prijedlozi i obavijesti.


Ad 1. Uklanjanje stupića s nogostupa ispred garaže na adresi Velikopoljska 11 zbog otežanog ulaska u garažu – zaključak, donosi se 
U raspravi sudjeluju: Marsela Alić, Ana Marinčić, Vanja Rodić i Marko Jukić.
Stupići su postavljeni tako da je vlasniku teško ući u garažu te često ošteti automobil. Linija ispred kuće je isprekidana. Marko Jukić tvrdi da tamo nema stupića. Milenko Arapović smatra da ima dovoljno mjesta. Marsela Alić kaže da je razgovarala s vlasnikom i upozorila ga da će mu parkirati pred kućom ako se stupići maknu, ali je vlasnik odgovorio da to nije problem. Milenko Arapović smatra da su stupići ipak granica koja čuva pješake od automobila i da će svi htjeti uklanjanje stupića. Marko Jukić se slaže s Milenkom Arapovićem i kaže da nema smisla tražiti postavljanje stupića u toj ulici i uklanjanje stupića ispred garaže. Marko Jukić tvrdi da postoje dva ulaza na zemljište. Vanja Rodić kaže da je dovoljno ukloniti jedan stupić jer su ispred te garaže postavljeni blizu i da kod motanja automobila zaista nema dovoljno mjesta. Marko Jukić navodi da rubnjaci čuvaju pješake i upozorava što će biti ako neki vozač izleti na pješačku stazu i pogodi trudnicu ili dijete.  
Građanin Z. F. traži riječ. Predsjednica mu daje riječ. Z. F. smatra da Mjesni odbor nije nadležan za odlučivanje hoće li se maknuti stupići jer je to netko postavio s razlogom i da prijedlog treba raspraviti npr. Gradska četvrt Novi Zagreb – istok. 
Predsjednica mu odgovara da je netko postavio i biciklističku stazu u toj ulici, pa je izgrađena protiv propisa i mora se ukloniti. Objašnjava mu da svaki prijedlog građana najprije ide na mjesni odbor. Takva je procedura.
Marko Jukić smatra da treba filtrirati zahtjeve građana, a Milenko Arapović kaže da ovaj prijedlog treba staviti na Dnevni red pa ćemo glasati. Marsela Alić mu odgovara da to jest na Dnevnom redu i da će se o tome glasati. 

ZAKLJUČAK
Vijeće Mjesnog odbora Veliko Polje nije prihvatilo prijedlog Uklanjanje stupića s nogostupa ispred garaže na adresi Velikopoljska 11 zbog otežanog ulaska u garažu.
Članovi Vijeća glasali su 2 „ZA“ i 2 „PROTIV“.
Vijeće Mjesnog odbora Veliko Polje nije prihvatilo prijedlog.

Ad 2. Inicijativa građana za pješački prilaz tramvajskoj pruzi u Dugavama – rasprava
U raspravi sudjeluju: Marsela Alić, Ana Marinčić, Vanja Rodić i Marko Jukić.
Predsjednica daje riječ stanovniku Velikog Polje Z. F. koji se javio kao predstavnik građanske inicijative. Smatra da treba izgraditi pješački prilaz od Velikog Polja do budućeg okretišta tramvaja. Predsjednica ga pita koji točno prijedlog predstavlja spomenuta inicijativa. Na kraju prijedlog glasi izgradnja pješačkog prilaza do budućeg okretišta u Dugavama. Pitala je prisutnog je li skupljao potpise za inicijativu. Zapravo ne postoji građanska inicijativa nego je Z. F. došao predložiti da Mjesni odbor predloži inicijativu. Vanja Rodić smatra da se pješački prilaz ne može graditi preko Ranžirnog jer je to vlasništvo HŽ-a. Predstavnik građanske inicijative odgovara da mu je to jasno i da ovaj prijedlog treba biti inicijativa Mjesnog odbora. Vanja Rodić ponavlja da Grad ne može graditi na privatnom zemljištu. Marko Jukić smatra da ako će okretište biti unutar Ranžirnog kolodvora, mora se omogućiti pristup. Milenko Arapović smatra da je prijedlog na mjestu i da treba vidjeti postoji li mogućnost kroz državno zemljište da se preko Ranžirnog kolodvora dođe do okretišta te da bi to puno značilo građanima Velikog Polja. Ako mogu građani Hrelića, Sloboštine i Jakuševca doći do tramvaja, onda moraju i građani Velikog Polja doći do svog tramvaja preko Ranžirnog kolodvora. Marsela Alić smatra da treba tražiti prilaz okretištu s dobrim argumentima.  
Z.F. kaže da je kod Štefa Novaka prije deset godina gledao projektnu dokumentaciju i čudi ga da mladi ne vide problematiku i da treba imati inicijativu za postojeće prometnice da se nešto pokuša napraviti.
Milenko Arapović predlaže zaključak u kojem VMO Veliko Polje traži pristup okretištu. Marko Jukić smatra da treba tražiti pješački most ili nadvožnjak preko Ranžirnog kolodvora jer ako je Macola mogao preko autoceste, može se i preko Ranžirnog kolodvora. Milenko Arapović smatra da ne treba novi most. Kroz Ranžirni kolodvor smiju prolaziti samo vlasnici okolnih polja i zaposlenika HŽ-a. Građanin Z. F. pohvaljuje argument Marka Jukića i tvrdi da treba ići u tom smjeru (Macola) jer nema nemoguće misije. Milenko Arapović i Marsela Alić smatraju da nije moguće preko autoceste. Marsela Alić tvrdi da je potrebno paziti što se točno traži i s kojim argumentima te da je inicijativa u principu dobra. 
Marko Jukić navodi da je sve više električnih vozila. Milenko Arapović odgovara da takva vozila ne mogu voziti po autocesti. Marko Jukić smatra da treba izgraditi posebno cestu 40 m pored autoceste. Marsela Alić ponavlja da treba pažljivo sročiti argumente i da nije dovoljno samo nešto tražiti. Marko Jukić pretpostavlja da će nakon izgradnje autoceste preko Ranžirnog kolodvora velikopoljski autobus ići preko rotora na Sarajevsku ulicu. Milenko Arapović, Marsela Alić i Vanja Rodić upozoravaju da gradski autobus ne može voziti po autocesti i obilaznici. Milenko Arapović objašnjava da neke stvari nisu moguće po današnjim zakonima. Građanin Z.F. tvrdi da zna iz privatnog biznisa da ne postoje nepremostiva pravila. Predsjednica mu odgovara da srećom postoje nepremostiva pravila. 
Građanin Z.F. predlaže postavljanje uzdignutih ploha u Goranskoj ulici i da treba vidjeti postoji li interes iz Velike Mlake jer će doći još stotinu stanovnika. Predlaže postavljanje uspornika ili promjenu smjera. Milenko Arapović podsjeća da je Goranska ulica pretvorena u jednosmjernu i napravljen izlaz na Galijsku uz dosta otpora. Predsjednica odgovara da VMO Veliko Polje ne može tražiti išta na području Velike Mlake. Marko Jukić spominje stare planove koji nisu provedeni i zgrade koje nisu trebale dobiti dozvole, ali su ipak izgrađene. Milenko Arapović predlaže Z. F. da skupi potpise. Predsjednica informira gospodina da na kraju o tome odlučuje MUP te moli da se u inicijativi navede točna lokacija, odnosno kućni broj ispred kojeg bi se postavila uzdignuta ploha. Z. F. smatra da treba rasteretiti Goransku ulicu zbog gradnje u Velikoj Gorici. Predsjednica kaže da MO ne može odlučivati o Velikoj Gorici nego pokušati surađivati. Marko Jukić opet spominje stare planove. Milenko Arapović objašnjava što se dogodilo kad se sređivala ulica Kovači. 

Ad 3. Izvješće o radu VMO Veliko Polje za 2022.godinu – zaključak, donosi se
U raspravi sudjeluju: Marsela Alić, Ana Marinčić, Vanja Rodić i Marko Jukić.
Milenko Arapović pita predsjednicu je li zadovoljna onime što smo napravili pretekle dvije godine. Predsjednica odgovara da nije zadovoljna. Milenko Arapović ne želi prihvatiti izvješće o radu jer nije zadovoljan radom Vijeća. Predsjednica mu objašnjava da se Izvješće prihvaća ili ne prihvaća po pitanju sadržaja, odnosno onoga što piše u tekstu te da nije glasanje o radu Vijeća nego o tome što piše u Izvješću, odnosno je li istinito ili nije istinito.
Vijeće Mjesnog odbora Veliko Polje nije prihvatilo Izvješće o radu VMO Veliko Polje za 2022. godinu.
Članovi Vijeća glasali su 2 „ZA“ i 2 „PROTIV“.
Marko Jukić nakon glasanja traži izvješće koje nije dio ove točke Dnevnog reda i želi o tome raspravljati. Milenko Arapović mu objašnjava da se ovo Izvješće prihvaća ili ne prihvaća. Predsjednica ponavlja da svakog mjeseca izvještava što se događa, ali su članovi često na mobitelu tijekom sjednice i ne slušaju. Milenko Arapović smatra da u Izvješću nije ništa izmišljeno i da je Izvješće OK, ali ne može podržati Izvješće jer nije zadovoljan radom Vijeća. Milenko Arapović naziva Anu Marinčić „prodanom dušom“ te savjetuje da predsjednica pozove krucijalnu većinu na sjednicu. Marko Jukić opet traži izvješće o krucijalnim projektima, a Marsela Alić opet ponavlja da na svakoj sjednici daje informacije. 

Ad 4. Prijedlog zaključka o korištenju ONRP-a (ostali nespomenuti rashodi poslovanja) – zaključak, donosi se
U raspravi sudjeluju: Marsela Alić, Ana Marinčić, Vanja Rodić i Marko Jukić.
Marko Jukić  uporno viče, upada vijećnicima u riječ, ne drži se Dnevnog reda, naređuje članovima Vijeća o čemu će se raspravljati i na taj način opstruira rad Vijeća. Uporno ponavlja isti zahtjev iako nije dobio riječ, iako je glasanje završeno i iako je prethodna točka definirana kao Izvješće o radu Vijeća Mjesnog odbora Veliko Polje, a ne izvješće o radu gradskih službi. Marko Jukić komentira crvenilo u licu predsjednice. Milenko Arapović napominje da članovi Vijeća nemaju ništa osobno protiv predsjednice. Građanin Z.F. komentira rad Vijeća i uspoređuje ga s radom Sabora te ga predsjednica upozorava da nije dobio riječ. 
Vanja Rodić je izašao iz prostorije zbog hitnog telefonskog poziva. Predsjednica opet počinje čitati iduću točku Dnevnog reda, ali Marko Jukić opet prekida i traži izvješće. Tvrdi da je Vijeće glasalo za proširenu točku izvješća kad se glasalo za Dnevni red i da predsjednica laže o glasanju za tu točku. Predsjednica odgovara da se nije glasalo za tu točku i da nije dobio riječ. Milenko Arapović je zamolio da krenemo dalje. Zatim se Marko Jukić počeo derati i opet tražiti izvješće iako nije dobio riječ i Vijeće je krenulo na iduću točku. Marko Jukić opet počinje vikati i tražiti točku koja nije na Dnevnom redu te krši niz odredbi pravilnika o radu Vijeća. Vikao je na predsjednicu da ne može prekidati točke kad se sjeti. Predsjednica mu objašnjava da je prethodna točka završila jer smo svi glasali. Marko Jukić tvrdi da je predsjednica neozbiljna i da nije stavila u zapisnik da je vijećnik Vanja Rodić otišao telefonirati. 
Marko Jukić opet prekida Marselu Alić tvrdeći da nije ozbiljno što jedna vijećnica nije došla na sjednicu, a jedan je vijećnik nakratko izašao van. Milenko Arapović upozorava da nas je ostalo troje vijećnika (većina) i da vijećnik ima pravo nakratko izaći iz prostorije. Marko Jukić i dalje viče i prekida vijećnike. Predsjednica moli Marka Jukića da se drži Dnevnog reda te oduzima Marku Jukiću riječ. 
Predsjednica čita tekst koji se tiče ove točke, otvara raspravu i poziva vijećnike da daju svoje prijedloge. Ne žele dati svoj prijedlog nego traže od predsjednice prijedlog. Ona podsjeća da su prošle godine Marko Jukić i Milenko Arapović glasali protiv sredstava za rad Vijeća Velikog Polja. Marko Jukić viče da predsjednica laže. Predsjednica ga upozorava da mu je oduzeta riječ. Marko Jukić nastavlja vikati da njemu nije ništa oduzeto te optužuje predsjednicu da je htjela koristiti printer i računalo u privatne svrhe. Marko Jukić se obraća građaninu Z. F. iako on ne sudjeluje u ovoj točni i pravi sve veću scenu. Predsjednica isključuje Marka Jukića iz daljnje rasprave i podsjeća da njegove riječi više ne mogu ući u zapisnik. Predsjednica moli vijećnike da poštuju Mjesni odbor, ali Marko Jukić nastavlja s deranjem i opstruiranjem rada Vijeća Mjesnog odbora Veliko Polje. Predsjednica ga ja zamolila da napusti sjednicu, što je odbio. Milenko Arapović pokušava smiriti situaciju, ali Marko Jukić to odbija. Milenko Arapović predlaže da i ove godine Vijeće Mjesnog odbora ne dobije nikakva sredstva jer stranci Možemo/Zagreb je naš trebaju novci za izbore i Benčićki sa žutim zubima. Predsjednica upozorava Marka Jukića da više ne može sudjelovati, ali on nastavlja vikati. Predsjednica napominje da nitko ne mora osobno poštovati ni nju ni stranku, ali da vijećnici trebaju poštovati Vijeće Mjesnog odbora. Marko Jukić se više i više dere uz što rad Vijeća Mjesnog odbora Veliko Polje više nije bio moguć.
Predsjednica prekida sjednicu u 20.21 i zahvaljuje na dosadašnjem sudjelovanju. 
Vanja Rodić se vraća u prostoriju održavanja sjednice. 


PRVI NASTAVAK SJEDNICE
Nastavak 22. sjednice zakazan je za 27.3.2023. u 18.00 sati. 
Prisutne su: Ana Marinčić i Marsela Alić. Nastavak sjednice nije održan zbog nedostatka kvoruma.

DRUGI NASTAVAK SJEDNICE
Nastavak 22. sjednice zakazan je za 30.3. u 19.00 sati.
Prisutne su: Ana Marinčić i Marsela Alić. Nastavak sjednice nije održan zbog nedostatka kvoruma.

TREĆI NASTAVAK SJEDNICE
Nastavak 22. sjednice zakazan je za 7.4. u 18.00 sati.
Trojica vijećnika javila su da neće moći prisustvovati, zbog čega je nastavak sjednice odgođen.

ZAVRŠETAK SJEDNICE
Nastavak sjednice zakazan je za 12.4. u 19.00 sati. 
Prisutni su: Marsela Alić, Ana Marinčić i Milenko Arapović
Zapisnik vodila: Ana Marinčić
Ad 4. Prijedlog zaključka o korištenju ONRP-a (ostali nespomenuti rashodi poslovanja) – zaključak, donosi se
Predsjednica je utvrdila kvorum i otvorila nastavak sjednice u 19.02 sati. Predlaže količine za određene predmete i raspravlja s vijećnicima o sve. Vijećnici su zajednički došli do popisa i količina stvari koje su potrebne za funkcioniranje Mjesnog odbora. 
Vijeće Mjesnog odbora Veliko Polje jednoglasno je prihvatilo prijedlog (3/3).

Ad 5.Povremeno korištenje prostora MS Veliko Polje za potrebe političke stranke „SDP“ – zaključak, donosi se
Predsjednica napominje da je SDP tražio termin u vrijeme kad VMO Veliko Polje ima termin za građanstvo. Milenko Arapović smatra da treba provjeriti ima li SDP uopće članstvo u Velikom Polju. Marsela Alić kaže da stranka traži korištenje prostora. Milenko Arapović smatra da stranka mora imati najmanje sedam članova u Velikom Polju i da ih nema toliko. Marsela Alić kaže da će stupiti u kontakt s gđom Baricom Anić koja je poslala zahtjev i zamoliti da traže drugi termin.
Vijeće Mjesnog odbora Veliko Polje jednoglasno je odbilo prijedlog (3/3).




Ad 7. Pitanja, prijedlozi i obavijesti.
Ana Marinčić predlaže eko akciju s djecom. Kontaktirat će Osnovnu školu Velika Mlaka. Milenko Arapović smatra da je naselje dosta čisto. Ana Marinčić se ne slaže. Marsela Alić kaže da ju fasciniraju vreće pune hrane pored autobusne stanice. Smatra da najviše smeća bacaju djeca. Ana Marinčić navodi lokacije na kojima djeca bacaju najviše smeća. 
Marsela Alić kaže da su se neki građani žalili na promijenjeni vozni red i da više ne bi trebalo biti kašnjenja u poslijepodnevnim satima. Za idući put predlaže zahtjeve za korištenje prostora i izgradnju pristupa do okretišta u Dugavama. 
Ana Marinčić postavlja pitanje o plavim vrećicama za miješani komunalni otpad.
Predsjednica zahvaljuje prisutnima na sudjelovanju i zatvara sjednicu u 19.24. sati. 
Zapisnik sastavila: Marsela Alić
Napomena: Vanja Rodić je bio zapisničar u prvom dijelu sjednice, ali tvrdi da mu se razbio mobitel na kojem je pisao te ga nije popravio i nije mogao napisati zapisnik. Ana Marinčić iz osobnih razlog (bolest u obitelji) nije stigla napisati drugi dio zapisnika. Stoga je zapisnik na temelju audiosnimke sastavila Marsela Alić.




                                                                                                                            Predsjednica
                                                                                                                   Vijeća Mjesnog odbora
                                                                                                                              Veliko Polje

